R. Fico, predseda vlády SR: (2008-04-03):
Dovoľte mi, aby som hneď na úvod zacitoval tú časť programového vyhlásenia vlády, ktorá sa práve dotýka tejto problematiky. Citujem: „Podpora krajanov je jednou z priorít zahraničnej politiky Slovenskej republiky. Vláda Slovenskej republiky sa zaväzuje vytvárať podmienky na podporu krajanských komunít s cieľom zachovať jazykovú, kultúrnu a náboženskú identitu Slovákov žijúcich v zahraničí.“ Koniec citátu. A dovolím si povedať, že v tejto oblasti dôsledne plníme svoje záväzky. Dokonca dodám, že snažíme sa často priamo na mieste pri stretnutí s predstaviteľmi slovenskej menšiny reagovať na aktuálne ťažkosti, s ktorými sa stretávajú. Ako príklad by som uviedol počas návštevy Ukrajiny, pri stretnutí s našimi rodákmi v Užhorode som bol požiadaný o vyriešenie niekoľkých aktuálnych problémov a môžem potvrdiť, že som pred niekoľkými dňami podpisoval z rezervy predsedu vlády sumu 1 mil. korún, ktorá má byť použitá na rôzne aktivity týkajúce sa tejto našej slovenskej menšiny žijúcej na Ukrajine. Starostlivosť o našich krajanov žijúcich v zahraničí je, samozrejme, komplexnejším problémom a nie je možné ju zužovať iba na otázku slovenskej národnostnej menšiny, ktorá žije v Maďarsku, aj keď jej postavenie je v dnešných dňoch zvlášť aktuálne. Ciele v tejto oblasti vláda realizuje prioritne prostredníctvom Úradu pre Slovákov žijúcich v zahraničí, ďalej rezortov školstva, kultúrnych, zahraničných vecí, cestou veľvyslanectiev, generálnych konzulátov a kultúrnych inštitútov, či ďalších inštitúcií. Nedá mi, hoci veľmi stručne, nezmieniť sa o udalostiach v Mlynkoch. Rozhodnutie o vysťahovaní predstaviteľov slovenskej menšiny je vyvrcholením istého procesu nadväzujúceho na predchádzajúce rozhodnutia obecnej samosprávy týkajúce sa odstúpenia vedenia obce od vydávania dvojjazyčného obecného časopisu, pretvárania profilu káblovej televízie v neprospech menšinového vysielania a zníženia národnostného príplatku slovenských pedagógov v obci. Tieto rozhodnutia prijalo nové zastupiteľstvo obce od konca roku 2006, kedy boli voľby do miestnych samospráv v Maďarsku. Ja nechcem teraz vyvolávať žiadne problémy, ale predstavte si, že takéto niečo by sa stalo na Slovensku, že by v niektorej slovenskej obci vedenie sa rozhodlo urobiť podobné opatrenia a kroky voči maďarskej národnostnej menšine. Pravdepodobne si vieme predstaviť dosah a dopad takýchto krokov. Nebezpečnosť tohto konania spočíva predovšetkým v tom, že narušuje existujúci stav v postavení menšiny v danom prostredí. Rozhodnutie o vysťahovaní navyše obsahuje potenciál vyvolávania ďalších sporov a rozhodnutí, ktoré poškodzujú slovenskú menšinu. Azda sa nemýlim, keď poviem, že v Mlynkoch sa rozhoduje o osude, resp. o úrovni ochrany práv príslušníkov slovenskej národnostnej menšiny v Maďarsku a úmerne tomu potom reagovala aj slovenská vláda. A chcem potvrdiť, že v rámci stretnutia s maďarským premiérom, ku ktorému by malo dôjsť v krátkom čase, túto tému veľmi aktuálne a dôrazne otvorím. Ale teraz už ku konkrétnej otázke. Pokiaľ ide o zvýšenie národného povedomia príslušníkov slovenskej národnostnej menšiny v Maďarsku, je nutné zdôrazniť niekoľko aspektov. Slovenská republika v prístupe k otázke pomoci osobám patriacim k národnostným menšinám vychádza z platných medzinárodných noriem, akými sú Európska charta regionálnych alebo menšinových jazykov, Rámcový dohovor na ochranu národnostných menšín, ale najmä Zmluva o dobrom susedstve a priateľskej spolupráci medzi Slovenskou republikou a Maďarskou republikou, v zmysle ktorej alebo ktorých, ak som citoval niekoľko medzinárodných dokumentov, je povinnosťou domácej krajiny, ktorej osoby patriace k príslušnej národnostnej menšine sú jej občanmi, poskytovať všestrannú pomoc a podporu tejto menšine. Na základe zmluvy ako slovensko-maďarské špecifikum existuje zmiešaná komisia pre záležitosti menšín, ktorá pomenúva problémy a hľadá cesty k ich riešeniu na oboch stranách hranice. Slovensko v rámci svojich možností priamo poskytuje a bude poskytovať všestrannú pomoc slovenskej krajanskej komunite. Ide o pomoc finančnú, materiálnu, kultúrnu, vzdelávaciu a duchovnú. Len výberovo spomeniem, že napríklad zastupiteľský úrad v Budapešti spolupracuje s krajanmi v Maďarsku na úrovniach celoštátnej slovenskej samosprávy, slovenskej samosprávy v Budapešti, jednotlivých miestnych slovenských samospráv a tiež na úrovni menšinových organizácií a spolkov krajanov. Konkrétne sú to pravidelné kontakty vedúceho zastupiteľského úradu a ostatných diplomatov s krajanmi v jednotlivých regiónoch, návštevy slovenských škôl, kultúrnych a spoločenských podujatí, tiež mapovanie potrieb a požiadaviek krajanov, ich tlmočenie maďarským partnerom, a najmä v zmiešanej slovensko-maďarskej komisii pre menšiny poskytovanie konkrétnej pomoci zabezpečovaním učebníc a učebných pomôcok na výučbu slovenského jazyka. Ďalej Slovenský inštitút v Budapešti  zabezpečuje v obciach a mestách s krajanskou komunitou prezentáciu slovenskej kultúry, najmä výstavami, divadelnými predstaveniami a literárnymi podujatiami. Inštitút poskytuje svoje priestory na kultúrne a spoločenské akcie našich krajanov v Maďarskej republike. Vláda Slovenskej republiky poskytla v roku 2007 prostredníctvom verejnoprávnej nadácie Zväzu Slovákov v Maďarsku Lipa slovenskej komunite v Maďarsku finančný príspevok v hodnote 3 mil. korún. Ďalej sme prispeli sumou 1 mil. korún aj na činnosť Ľudových novín, čo fakticky zabezpečilo v roku 2007 ich vydávanie v nezmenenom formáte a v periodicite. Vláda v uplynulom roku 2007 prostredníctvom Úradu pre Slovákov žijúcich v zahraničí schválila príspevok slovenským menšinovým organizáciám a inštitúciám v Maďarsku v celkovej výške ďalších 2,5 mil. korún. Poskytnuté finančné prostriedky boli použité na podporu kultúrnych a vzdelávacích podujatí slovenskej menšiny, na vydávanie krajanských časopisov a publikácií, na organizovanie osvetových, vzdelávacích a vedeckých podujatí menšiny, na organizovanie letných jazykových a poznávacích táborov na Slovensku, na podporu školského vzdelávania mládeže a ďalšie a ďalšie aktivity. Osobitne treba zdôrazniť aj pomoc poskytovanú prostredníctvom aktivít ministerstva školstva v oblasti vzdelávania, študijných pobytov a lektoráty slovenského jazyka, výpomoc učiteľmi pre slovenské školy v Maďarsku, školy v prírode pre slovenskú mládež a učiteľov z Maďarska, organizovanie jazykových kurzov. Máme záujem pomáhať organizáciám a inštitúciám slovenskej menšiny v Maďarskej republike a v rámci našich právomocí a možností čeliť nepriaznivému vývoju, ktorý je okrem existujúcich konkrétnych vnútroštátnych podmienok nepochybne ovplyvňovaný aj pokračujúcimi vplyvmi globalizácie a postupného znižovania významu a vplyvu národných a jazykových kultúr malých národov. My vo vláde Slovenskej republiky nepovažujeme národnostné menšiny slovenského národa za pešiaka či trójskeho koňa v akejsi šachovej politickej hre, ktorá má dokazovať našu výlučnosť, či civilizačnú misiu v tomto priestore. Vláda rešpektuje, že Slováci v zahraničí sú lojálni občania svojho štátu, a to aj v prípade našej menšiny za južnými hranicami. Preto základné občianske práva v národnostnej oblasti pre svojich občanov musí zabezpečovať maďarská vláda aspoň v takom rozsahu, ako sa zaviazala prijatím vlastných zákonných opatrení, ktorých dokonalosť často zdôrazňuje. Našou úlohou je napomáhanie vytváraniu podmienok pre plnohodnotný národný život. Toto aj robíme a budeme aj zabezpečovať v nasledujúcom období. Ďakujem pekne, pán podpredseda Národnej rady.